CELEX: 32012D0662
Language: el
Date: 2012-10-25 00:00:00
Title: Απόφαση 2012/662/ΚΕΠΠΑ του Συμβουλίου, της 25ης Οκτωβρίου 2012 , για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης φορητών όπλων και ελαφρού οπλισμού στην περιοχή που καλύπτεται από τον Οργανισμό για την Ασφάλεια και τη Συνεργασία στην Ευρώπη (ΟΑΣΕ)

26.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 297/29
            
         ΑΠΌΦΑΣΗ 2012/662/ΚΕΠΠΑ ΤΟΥ ΣΥΜΒΟΥΛΊΟΥ
   της 25ης Οκτωβρίου 2012
   για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης φορητών όπλων και ελαφρού οπλισμού στην περιοχή που καλύπτεται από τον Οργανισμό για την Ασφάλεια και τη Συνεργασία στην Ευρώπη (ΟΑΣΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2,
   Εκτιμώντας τα ακόλουθα:
   
               (1)
            
            
               Στις 15-16 Δεκεμβρίου 2005, το Ευρωπαϊκό Συμβούλιο ενέκρινε τη στρατηγική της ΕΕ για την καταπολέμηση της παράνομης συσσώρευσης και διακίνησης φορητών όπλων και ελαφρού οπλισμού (SALW) και των πυρομαχικών τους (στρατηγική της ΕΕ για τα SALW). Στην εν λόγω στρατηγική υπογραμμίζεται ότι για να ελαχιστοποιηθεί ο κίνδυνος που συνιστούν η παράνομη εμπορία και η υπέρμετρη συσσώρευση SALW, θα πρέπει να δοθεί ιδιαίτερη προσοχή στο ζήτημα των τεράστιων αποθεμάτων SALW που βρίσκονται στην Ανατολική και Νοτιοανατολική Ευρώπη καθώς και στους τρόπους διοχέτευσής τους σε εμπόλεμες περιοχές.
            
         
               (2)
            
            
               Μεταξύ των στόχων της στρατηγικής της ΕΕ για τα SALW συγκαταλέγεται η προώθηση αποτελεσματικής πολυμερούς προσέγγισης για την ανάπτυξη είτε διεθνών ή περιφερειακών μηχανισμών είτε μηχανισμών της Ένωσης και των κρατών μελών της, κατά της προμήθειας και της αποσταθεροποιητικής διάδοσης SALW και των πυρομαχικών τους. Στο αντίστοιχο σχέδιο δράσης της στρατηγικής υποδεικνύεται ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) ως περιφερειακή οργάνωση με την οποία θα πρέπει να αναπτυχθεί συνεργασία. Συγκεκριμένα, προβλέπονται ειδικές διατάξεις σχετικά με τη στήριξη που πρέπει να παρασχεθεί στη δράση του ΟΑΣΕ για την καταπολέμηση της παράνομης εμπορίας SALW και των πυρομαχικών τους και την καταστροφή του πλεονασματικού αποθέματος που βρίσκεται στα συμμετέχοντα κράτη του ΟΑΣΕ («συμμετέχοντα κράτη»).
            
         
               (3)
            
            
               Στις 24 Νοεμβρίου 2000, τα συμμετέχοντα κράτη ενέκριναν το έγγραφο του ΟΑΣΕ για τα SALW με το οποίο δεσμεύονται να θεσπίζουν και να διενεργούν αποτελεσματικούς εθνικούς ελέγχους για τις μεταφορές SALW, συμπεριλαμβανομένων των ελέγχων εξαγωγής και διαμεσολάβησης. Στο εν λόγω έγγραφο τονίζονται εξάλλου οι αποσταθεροποιητικές συνέπειες της υπέρμετρης συσσώρευσης SALW και της κακοδιαχείρισης των αποθεμάτων τους για την εθνική, περιφερειακή και διεθνή ασφάλεια, ενώ ως προτιμότερη μέθοδος διάθεσης του πλεονάσματος SALW προκρίνεται η καταστροφή τους.
            
         
               (4)
            
            
               Στις 26 Μαΐου 2010, τα συμμετέχοντα κράτη ενέκριναν το σχέδιο δράσης του ΟΑΣΕ για SALW, όπου αναφέρεται, μεταξύ άλλων, η ανάγκη να θεσπιστεί ή να εδραιωθεί το νομοθετικό πλαίσιο των συμμετεχόντων κρατών όσον αφορά τις δραστηριότητες της νόμιμης διαμεσολάβησης, να ενισχυθούν οι δεσμεύσεις τους έναντι της διαχείρισης του αποθέματος και της ασφάλειας των SALW και έναντι της καταστροφής των πλεονασματικών και παράνομων SALW, καθώς και τα μέσα βελτίωσης των δυνατοτήτων τους για την καταστροφή των πλεονασματικών και παράνομων SALW.
            
         
               (5)
            
            
               Στις 23 Ιουνίου 2003, το Συμβούλιο υιοθέτησε την κοινή θέση 2003/468/ΚΕΠΠΑ για τον έλεγχο της διαμεσολάβησης με αντικείμενο όπλα (1), όπου ζητείται από τα κράτη μέλη να λάβουν όλα τα απαιτούμενα μέτρα, συμπεριλαμβανομένης της θέσπισης σαφούς νομοθετικού πλαισίου για τις δραστηριότητες της νόμιμης διαμεσολάβησης ώστε να ελεγχθούν οι συγκεκριμένες δραστηριότητες διαμεσολάβησης που ασκούνται στο έδαφός τους, ενώ ενθαρρύνονται να εξετάσουν το ενδεχόμενο ελέγχου των δραστηριοτήτων διαμεσολάβησης εκτός του εδάφους τους όταν διεξάγονται από διαμεσολαβητές που είναι πολίτες της χώρας τους και έχουν την κατοικία ή την έδρα τους στο έδαφός τους.
            
         
               (6)
            
            
               Στις 8 Δεκεμβρίου 2008, το Συμβούλιο υιοθέτησε την κοινή θέση 2008/944/ΚΕΠΠΑ για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (2). Η κοινή θέση 2008/944/ΚΕΠΠΑ θεσπίζει ορισμένα κριτήρια τα οποία καθοδηγούν τα κράτη μέλη στην αξιολόγηση των διαδικασιών εξαγωγής, επανεξαγωγής και διαμεσολάβησης με αντικείμενο τα συμβατικά όπλα. Ζητεί από τα κράτη μέλη να καταβάλουν κάθε δυνατή προσπάθεια προκειμένου να παροτρύνουν και άλλες χώρες που εξάγουν στρατιωτική τεχνολογία ή εξοπλισμό να εφαρμόζουν τα κριτήρια της εν λόγω κοινής θέσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τους σκοπούς της προαγωγής της ειρήνης και της ασφάλειας καθώς και της προώθησης αποτελεσματικής πολυμερούς προσέγγισης σε παγκόσμιο και περιφερειακό επίπεδο, η Ένωση επιδιώκει τους ακόλουθους στόχους:
   
               —
            
            
               προαγωγή της ειρήνης και της ασφάλειας στο γειτονικό περίγυρο της Ένωσης, μέσω της μείωσης της απειλής που συνιστούν το παράνομο εμπόριο και η υπέρμετρη συσσώρευση SALW στην περιοχή του ΟΑΣΕ,
            
         
               —
            
            
               υποστήριξη αποτελεσματικής πολυμερούς προσέγγισης σε περιφερειακό επίπεδο μέσω της ενθάρρυνσης της δράσης του ΟΑΣΕ για την αποτροπή της υπέρμετρης συσσώρευσης και της παράνομης εμπορίας SALW και των πυρομαχικών τους.
            
         2.   Προς επίτευξη του στόχου της παραγράφου 1, η ΕΕ υλοποιεί τα εξής σχέδια:
   
               —
            
            
               οργάνωση περιφερειακού επιμορφωτικού σεμιναρίου για τους υπαλλήλους των συμμετεχόντων κρατών που είναι αρμόδιοι για τους ελέγχους της διαμεσολάβησης με αντικείμενο SALW,
            
         
               —
            
            
               αναβάθμιση της ασφάλειας των εγκαταστάσεων αποθήκευσης αποθεμάτων SALW στη Λευκορωσία και την Κιργισία,
            
         
               —
            
            
               καταστροφή των πλεονασματικών SALW στη Λευκορωσία και την Κιργισία με σκοπό την αποτροπή της εκτροπής τους στο παράνομο εμπόριο,
            
         
               —
            
            
               δημιουργία προγράμματος διαχείρισης υλικού SALW για τη βελτίωση της αποθήκευσης, της καταγραφής και του εντοπισμού SALW και συμβατικών πυρομαχικών σε διάφορα συμμετέχοντα κράτη.
            
         Λεπτομερής περιγραφή των εν λόγω σχεδίων παρατίθεται στο παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στην Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας (ΥΕ).
   2.   Η τεχνική εφαρμογή των προγραμμάτων του άρθρου 1 παράγραφος 2 εκτελείται από δύο φορείς υλοποίησης:
   
               α)
            
            
               Η Γραμματεία του ΟΑΣΕ υλοποιεί τα εξής:
               
                           —
                        
                        
                           το περιφερειακό επιμορφωτικό σεμινάριο για υπαλλήλους των συμμετεχουσών χωρών του ΟΑΣΕ που είναι αρμόδιοι για τους ελέγχους διαμεσολάβησης με αντικείμενο τα SALW,
                        
                     
                           —
                        
                        
                           την αναβάθμιση της ασφάλειας στις αποθήκες αποθεμάτων συμβατικών όπλων και πυρομαχικών στην Κιργισία,
                        
                     
                           —
                        
                        
                           την καταστροφή των πλεονασματικών SALW στη Λευκορωσία και την Κιργισία με σκοπό την αποτροπή της εκτροπής τους στο παράνομο εμπόριο, και
                        
                     
                           —
                        
                        
                           τη δημιουργία λογισμικού (software) απογραφής SALW για τη βελτίωση της διαχείρισης της αποθήκευσης, της καταγραφής και του εντοπισμού όπλων.
                        
                     
         
               β)
            
            
               Το γραφείο του προγράμματος ανάπτυξης των Ηνωμένων Εθνών στη Λευκορωσία (Γραφείο UNDP Λευκορωσίας) υλοποιεί την αναβάθμιση της ασφάλειας στις αποθήκες αποθεμάτων συμβατικών όπλων και πυρομαχικών στη Λευκορωσία.
            
         3.   Η Γραμματεία του ΟΑΣΕ και το Γραφείο UNDP Λευκορωσίας εκτελούν τα καθήκοντά τους υπό την ευθύνη της ΥΕ. Για το σκοπό αυτόν, η ΥΕ προβαίνει στις απαιτούμενες ρυθμίσεις με τη Γραμματεία του ΟΑΣΕ και το Γραφείο UNDP Λευκορωσίας.
   Άρθρο 3
   1.   Το ποσό δημοσιονομικής αναφοράς για την υλοποίηση του σχεδίου που αναφέρεται στο άρθρο 1 παράγραφος 2 ανέρχεται σε 1 680 000 EUR.
   2.   Η διαχείριση των δαπανών που χρηματοδοτούνται από το ποσό της παραγράφου 1 πραγματοποιείται σύμφωνα με τις διαδικασίες και τους κανόνες που εφαρμόζονται στο γενικό προϋπολογισμό της Ευρωπαϊκής Ένωσης.
   3.   Η Επιτροπή εποπτεύει την ορθή διαχείριση των δαπανών που αναφέρονται στην παράγραφο 1. Για το σκοπό αυτόν, συνάπτει χρηματοδοτική συμφωνία με τη Γραμματεία του ΟΑΣΕ και το Γραφείο UNDP Λευκορωσίας. Οι συμφωνίες ορίζουν ότι η Γραμματεία του ΟΑΣΕ και το Γραφείο UNDP Λευκορωσίας μεριμνούν για την προβολή της συνεισφοράς της Ένωσης, η οποία θα πρέπει να είναι ανάλογη με το μέγεθός της.
   4.   Η Επιτροπή προσπαθεί να συνάψει τις χρηματοδοτικές συμφωνίες της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στην διαδικασία αυτή, καθώς και για την ημερομηνία σύναψης των χρηματοδοτικών συμφωνιών.
   Άρθρο 4
   H ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης, με βάση τακτικές εκθέσεις τις οποίες καταρτίζει η Γραμματεία του ΟΑΣΕ και το Γραφείο UNDP Λευκορωσίας. Οι εκθέσεις αυτές αποτελούν τη βάση για την αξιολόγηση στην οποία προβαίνει το Συμβούλιο.
   Η Επιτροπή παρέχει στοιχεία σχετικά με τις χρηματοδοτικές πτυχές της εφαρμογής των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημερομηνία της έκδοσής της.
   2.   Η παρούσα απόφαση λήγει 36 μήνες μετά την ημερομηνία σύναψης της χρηματοδοτικής συμφωνίας του άρθρου 3 παράγραφος 3 ή έξι μήνες μετά την ημερομηνία έκδοσής της εάν δεν έχει συναφθεί ως τότε χρηματοδοτική συμφωνία.
   
      Λουξεμβούργο, 25 Οκτωβρίου 2012.
      
         
            Για το Συμβούλιο
         
         
            Η Πρόεδρος
         
         E. MAYPOY
      
   
   
      (1)  ΕΕ L 156 της 25.6.2003, σ. 79.
   
      (2)  ΕΕ L 335 της 13.12.2008, σ. 99.
   
      ΠΑΡΑΡΤΗΜΑ
      1.   Στόχοι
      
      Συνολικός στόχος της παρούσας απόφασης είναι η προαγωγή της ειρήνης και της ασφάλειας στο γειτονικό περίγυρο της Ένωσης, με περιορισμό της απειλής που συνιστούν η παράνομη εμπορία και η υπέρμετρη συσσώρευση SALW στην περιοχή του ΟΑΣΕ. Η παρούσα απόφαση αποσκοπεί επίσης στην προώθηση αποτελεσματικής πολυμερούς προσέγγισης σε περιφερειακό επίπεδο μέσω της στήριξης της δράσης του ΟΑΣΕ για την αποτροπή της υπέρμετρης συσσώρευσης και της παράνομης εμπορίας SALW και των πυρομαχικών τους. Οι δραστηριότητες αυτές περιλαμβάνουν την καταστροφή των πλεονασματικών αποθεμάτων SALW στην περιοχή του ΟΑΣΕ, τη βελτίωση της ασφάλειας και της διαχείρισης των αποθεμάτων όπλων, την ανάπτυξη κατάλληλων εργαλείων για την καταγραφή των όπλων και την ενίσχυση των ελέγχων μεταφοράς συμβατικών όπλων, και ειδικότερα της σχετικής διαμεσολάβησης.
      2.   Περιγραφή των σχεδίων
      
      2.1.   Οργάνωση περιφερειακού επιμορφωτικού σεμιναρίου για υπαλλήλους των συμμετεχόντων κρατών που είναι αρμόδιοι για τους ελέγχους διαμεσολάβησης με αντικείμενο τα SALW
      
      2.1.1.   Στόχος του σχεδίου
      
      
                  —
               
               
                  Ενίσχυση της ευαισθητοποίησης και βελτίωση της υλοποίησης εκ μέρους των συμμετεχόντων κρατών των υφιστάμενων διεθνών και περιφερειακών δεσμεύσεων στον τομέα των ελέγχων διαμεσολάβησης με αντικείμενο τα SALW.
               
            
                  —
               
               
                  Ανάλυση των βέλτιστων πρακτικών και των αντλούμενων διδαγμάτων από άλλες χώρες/περιοχές και εξέταση της εφαρμοσιμότητάς τους έναντι των αναγκών των συμμετεχουσών χωρών.
               
            2.1.2.   Περιγραφή του σχεδίου
      
      
                  —
               
               
                  Οργάνωση από τη Γραμματεία του ΟΑΣΕ τριήμερου περιφερειακού σεμιναρίου για αρμόδιους κρατικούς υπαλλήλους έως 15 συμμετεχόντων κρατών.
               
            Στην εκδήλωση θα μπορούν να συμμετάσχουν εκπρόσωποι αρμόδιων διεθνών και περιφερειακών οργανισμών και άλλοι εμπειρογνώμονες, συμπεριλαμβανομένων των εμπειρογνωμόνων από την Ένωση. Συνολικά, θα μπορούν να συμμετάσχουν έως 70 εκπρόσωποι. Η Γραμματεία του ΟΑΣΕ, σε συνεργασία με την Ύπατη Εκπρόσωπο (ΥΕ) και τις αρμόδιες ομάδες και επιτροπές του Συμβουλίου, θα εκπονήσει το λεπτομερές πρόγραμμα και την ημερήσια διάταξη της εκδήλωσης.
      2.1.3.   Αναμενόμενα αποτελέσματα του σχεδίου
      
      
                  —
               
               
                  Βελτίωση των ελέγχων διαμεσολάβησης με αντικείμενο τα SALW στα συμμετέχοντα κράτη που έχουν προσκληθεί να παρευρεθούν στο σεμινάριο.
               
            
                  —
               
               
                  Μείωση των κινδύνων από τις παράνομες δραστηριότητες διαμεσολάβησης και την παράνομη εμπορία SALW και, συνακολούθως, βελτίωση της ασφάλειας των πληθυσμών, των ομάδων και των φυσικών προσώπων που απειλούνται από την παράνομη εμπορία SALW.
               
            2.1.4.   Τόπος διεξαγωγής του σεμιναρίου
      
      Η Γραμματεία του ΟΑΣΕ θα προτείνει πιθανούς τόπους διεξαγωγής του περιφερειακού σεμιναρίου, τους οποίους στη συνέχεια θα εγκρίνει η ΥΕ, σε συνεννόηση με τις αρμόδιες επιτροπές και ομάδες του Συμβουλίου.
      2.1.5.   Δικαιούχοι του σχεδίου
      
      
                  —
               
               
                  Κρατικοί υπάλληλοι και εθνικές αρχές των συμμετεχόντων κρατών που είναι αρμόδιοι για τους ελέγχους μεταφοράς SALW.
               
            
                  —
               
               
                  Πληθυσμοί, ομάδες και φυσικά πρόσωπα που απειλούνται από την παράνομη εμπορία SALW.
               
            2.2.   Αναβάθμιση της ασφάλειας στις αποθήκες αποθεμάτων συμβατικών όπλων και πυρομαχικών στη Λευκορωσία και την Κιργισία
      
      2.2.1.   Στόχος του σχεδίου
      
      
                  —
               
               
                  Βελτίωση της ασφάλειας και της διαχείρισης αποθεμάτων έως δύο αποθηκευτικών χώρων SALW στη Λευκορωσία και έως τριών αποθηκευτικών χώρων SALW στην Κιργισία.
               
            
                  —
               
               
                  Συμβολή στη βελτίωση της ασφάλειας στην Κεντρική Ασία και την Ανατολική Ευρώπη και μείωση του κινδύνου της παράνομης εμπορίας SALW.
               
            2.2.2.   Περιγραφή του σχεδίου
      
      
                  —
               
               
                  Αναβάθμιση των συστημάτων ασφάλειας έως δύο αποθηκευτικών χώρων SALW στη Λευκορωσία, σύμφωνα με τις βέλτιστες πρακτικές του ΟΑΣΕ για τα SALW, καθώς και μέσω της τοποθέτησης ή/και ανανέωσης των αναγκαίων ηλεκτρικών εγκαταστάσεων, δυνατότητας πρώτης επέμβασης πυρόσβεσης, περιμέτρου περίφραξης και φωτισμού, συστημάτων εντοπισμού εισβολέων και συναγερμού καθώς και τηλεπικοινωνιακού εξοπλισμού για αυξημένη ασφάλεια.
               
            
                  —
               
               
                  Βελτίωση ή/και δημιουργία έως τριών αποθηκευτικών χώρων SALW στην Κιργισία, σύμφωνα με τις βέλτιστες πρακτικές του ΟΑΣΕ για τα SALW, καθώς και μέσω της τοποθέτησης ή/και ανανέωσης της περιμέτρου περίφραξης και φωτισμού, ενισχυμένων θυρών και παραθύρων αποθηκευτικών χώρων, συστημάτων εντοπισμού εισβολέων και συναγερμού, κλειστών κυκλωμάτων τηλεόρασης (CCTV) και τηλεπικοινωνιακού εξοπλισμού.
               
            Η Γραμματεία του ΟΑΣΕ και το Γραφείο UNDP Λευκορωσίας θα προσδιορίσει σε συνεργασία με τις αρμόδιες αρχές της Λευκορωσίας και της Κιργισίας τους αποθηκευτικούς χώρους που χρειάζονται αναβάθμιση ως προς την ασφάλεια καθώς και τους συγκεκριμένους χώρους που θα αναβαθμιστούν με τη συνδρομή της παρούσας απόφασης, σε συνεννόηση με την ΥΕ και τις αρμόδιες επιτροπές και ομάδες του Συμβουλίου. Όλες οι δραστηριότητες εκτός από εκείνες που αφορούν αναβάθμιση των εγκαταστάσεων αποθήκευσης αποθεμάτων SALW στη Λευκορωσία θα υλοποιηθούν από τη Γραμματεία του ΟΑΣΕ. Στη Λευκορωσία, οι δραστηριότητες θα υλοποιηθούν από το Γραφείο UNDP Λευκορωσίας επειδή ο ΟΑΣΕ δεν έχει κατάλληλη αντιπροσωπεία και νομικό καθεστώς στη Λευκορωσία, και επειδή επίσης η υλοποίηση αυτού του τμήματος του σχεδίου από το Γραφείο του UNDP Λευκορωσίας είναι οικονομικά αποδοτικότερη σε σύγκριση με τη διαχείριση σχεδίου από τον ΟΑΣΕ με βάση τη Βιέννη. Διατηρείται ο ρόλος του ΟΑΣΕ στη γενική εποπτεία του συντονισμού και της υλοποίησης του σχεδίου που αφορά την επιλογή αποθηκευτικών χώρων και μέτρων ασφάλειας και προστασίας που πρέπει να υλοποιηθούν, τα ετήσια προγράμματα εργασίας, τον έλεγχο ποιότητας των ολοκληρωμένων έργων και την εθνική εισφορά της Κυβέρνησης της Λευκορωσίας. Οι κυβερνήσεις της Λευκορωσίας και της Κιργισίας θα παράσχουν στήριξη στο σχέδιο μέσω χρηματοδοτικής συμβολής ή/και συμβολής σε είδος, ανάλογα με την περίπτωση.
      2.2.3.   Αναμενόμενα αποτελέσματα του σχεδίου
      
      
                  —
               
               
                  Βελτίωση της φυσικής ασφάλειας και της διαχείρισης αποθεμάτων έως δύο αποθηκευτικών χώρων SALW στη Λευκορωσία, και έως τριών αποθηκευτικών χώρων SALW στην Κιργισία.
               
            
                  —
               
               
                  Μείωση του κινδύνου της παράνομης εμπορίας SALW και συμβατικών όπλων και βελτίωση της ασφάλειας στην Ανατολική Ευρώπη και την Κεντρική Ασία.
               
            2.2.4.   Δικαιούχοι του σχεδίου
      
      
                  —
               
               
                  Υπουργεία Άμυνας της Λευκορωσίας και της Κιργισίας.
               
            
                  —
               
               
                  Πληθυσμοί, ομάδες και φυσικά πρόσωπα που απειλούνται από την παράνομη εμπορία SALW.
               
            2.3.   Καταστροφή των πλεονασματικών SALW στη Λευκορωσία και την Κιργισία με σκοπό την αποτροπή της εκτροπής τους στο παράνομο εμπόριο
      
      2.3.1.   Στόχος του σχεδίου
      
      
                  —
               
               
                  Μείωση του κινδύνου της παράνομης εμπορίας SALW μέσω της καταστροφής των πλεονασματικών όπλων που έχουν στην κατοχή τους οι αρμόδιες εθνικές αρχές στη Λευκορωσία και την Κιργισία.
               
            2.3.2.   Περιγραφή του σχεδίου
      
      
                  —
               
               
                  Καταστροφή έως 12 000 πλεονασματικών τεμαχίων SALW στη Λευκορωσία.
               
            
                  —
               
               
                  Καταστροφή έως 2 000 πλεονασματικών τεμαχίων SALW και έως 51 φορητά συστήματα αντιαεροπορικής άμυνας (MANPADS) στην Κιργισία.
               
            Οι κυβερνήσεις της Λευκορωσίας και της Κιργισίας θα παράσχουν στήριξη στο σχέδιο μέσω της διάθεσης εγκαταστάσεων και εξοπλισμού ή/και συμβολής σε είδος, ανάλογα με την περίπτωση. Όλες οι δραστηριότητες εκτός από εκείνες που αφορούν αναβάθμιση των εγκαταστάσεων αποθήκευσης αποθεμάτων SALW στη Λευκορωσία θα υλοποιηθούν από τη Γραμματεία του ΟΑΣΕ.
      Στη Λευκορωσία, οι δραστηριότητες αναβάθμισης των αποθηκευτικών χώρων SALW θα υλοποιηθούν από το Γραφείο UNDP Λευκορωσίας επειδή ο ΟΑΣΕ δεν έχει κατάλληλη αντιπροσωπεία και νομικό καθεστώς στη Λευκορωσία, και επειδή επίσης η υλοποίηση αυτού του τμήματος του σχεδίου από το Γραφείο UNDP Λευκορωσίας είναι οικονομικά αποδοτικότερη σε σύγκριση με τη διαχείριση σχεδίου από τον ΟΑΣΕ με βάση τη Βιέννη. Διατηρείται ο ρόλος του ΟΑΣΕ στη γενική εποπτεία του συντονισμού και της υλοποίησης του σχεδίου που αφορά την επιλογή αποθηκευτικών χώρων και μέτρων ασφάλειας και προστασίας που πρέπει να υλοποιηθούν, τα ετήσια προγράμματα εργασίας, τον έλεγχο ποιότητας των ολοκληρωμένων έργων και την εθνική εισφορά της Κυβέρνησης της Λευκορωσίας.
      2.3.3.   Αναμενόμενα αποτελέσματα του σχεδίου
      
      
                  —
               
               
                  Καταστροφή μερών SALW και πλεονασμάτων MANPADS στη Λευκορωσία και την Κιργισία.
               
            
                  —
               
               
                  Μείωση του κινδύνου της παράνομης εμπορίας SALW και βελτίωση της ασφάλειας στην Ανατολική Ευρώπη και την Κεντρική Ασία.
               
            2.3.4.   Δικαιούχοι του σχεδίου
      
      
                  —
               
               
                  Υπουργεία Άμυνας της Λευκορωσίας και της Κιργισίας.
               
            
                  —
               
               
                  Πληθυσμοί, ομάδες και φυσικά πρόσωπα που απειλούνται από την παράνομη εμπορία SALW.
               
            2.4.   Εισαγωγή λογισμικού διαχείρισης υλικού SALW, καταγραφή και σήμανση οπλισμού
      
      2.4.1.   Στόχος του σχεδίου
      
      
                  —
               
               
                  Βελτίωση της διαχείρισης αποθεμάτων SALW και συμβατικών πυρομαχικών και καταγραφή σε έως οκτώ συμμετέχοντα κράτη και, συνακολούθως, μείωση του κινδύνου της παράνομης εμπορίας SALW και συμβατικών πυρομαχικών.
               
            2.4.2.   Περιγραφή του σχεδίου
      
      
                  —
               
               
                  Παρουσίαση του προγράμματος διαχείρισης υλικού SALW στα ενδιαφερόμενα συμμετέχοντα κράτη όπου θα κληθούν να παρευρεθούν έως 20 άτομα.
               
            
                  —
               
               
                  Συνεδριάσεις εμπειρογνωμόνων σε έως οκτώ συμμετέχοντα κράτη για την αξιολόγηση της συμβατότητας του προγράμματος διαχείρισης υλικού έναντι των εθνικών απαιτήσεων και σχετική παρακολούθηση έναντι των εθνικών διαδικασιών και της νομοθεσίας.
               
            
                  —
               
               
                  Τεχνικές αναπροσαρμογές στο πρόγραμμα διαχείρισης υλικού SALW σε έως οκτώ συμμετέχοντα κράτη ώστε να συνάδει με τις συμπεφωνημένες τεχνικές απαιτήσεις, σε συνεργασία με το Γραφείο UNDP Λευκορωσίας και το Υπουργείο Άμυνας της Λευκορωσίας.
               
            
                  —
               
               
                  Μετάφραση του προγράμματος διαχείρισης υλικού SALW σε έως τρεις επίσημες γλώσσες (συνολικά), σύμφωνα με τα προβλεπόμενα για τα συμμετέχοντα κράτη που εισάγουν σχετικό πρόγραμμα για τα SALW.
               
            
                  —
               
               
                  Περιορισμένη διάθεση υλικού (hardware) σε έως οκτώ συμμετέχοντα κράτη, όπου κριθεί αναγκαίο.
               
            
                  —
               
               
                  Εγκατάσταση ηλεκτρονικού συστήματος καταγραφής σε έως οκτώ συμμετέχοντα κράτη.
               
            
                  —
               
               
                  Ανάπτυξη προγράμματος κατάρτισης σε έως οκτώ συμμετέχοντα κράτη (αποτελούμενο από δύο ενότητες – μία ενότητα για το προσωπικό του επιτελείου στρατού στις πρωτεύουσες των συμμετεχόντων κρατών που έχουν επιλεγεί και μία ενότητα για το προσωπικό που απασχολείται στους αποθηκευτικούς χώρους).
               
            
                  —
               
               
                  Διεξαγωγή κατάρτισης σε έως οκτώ συμμετέχοντα κράτη σύμφωνα με το ανωτέρω πρόγραμμα κατάρτισης.
               
            2.4.3.   Αναμενόμενα αποτελέσματα του σχεδίου
      
      
                  —
               
               
                  Βελτίωση και τυποποίηση της διαχείρισης και καταγραφής των αποθεμάτων SALW και συμβατικών πυρομαχικών σε έως οκτώ συμμετέχοντα κράτη.
               
            
                  —
               
               
                  Μείωση του κινδύνου της παράνομης εμπορίας SALW και των συμβατικών πυρομαχικών στην περιοχή του ΟΑΣΕ.
               
            2.4.4.   Δικαιούχοι του σχεδίου
      
      
                  —
               
               
                  Υπουργεία Άμυνας έως οκτώ συμμετεχόντων κρατών.
               
            
                  —
               
               
                  Πληθυσμοί, ομάδες και φυσικά πρόσωπα που απειλούνται από την παράνομη εμπορία SALW.
               
            Η Γραμματεία του ΟΑΣΕ θα καθορίσει, σε συνεννόηση με την ΥΕ και τις αρμόδιες επιτροπές και ομάδες του Συμβουλίου, τα συμμετέχοντα κράτη που θα επωφεληθούν από το σχέδιο.
      3.   Διάρκεια
      
      Η υλοποίηση των σχεδίων εκτιμάται ότι θα διαρκέσει συνολικά 36 μήνες.
      4.   Τεχνικός φορέας υλοποίησης
      
      Η τεχνική εφαρμογή της παρούσας απόφασης του Συμβουλίου ανατίθεται στη Γραμματεία του ΟΑΣΕ και το Γραφείο UNDP Λευκορωσίας, που θα εκτελέσει τα καθήκοντά του υπό την ευθύνη της ΥΕ.
      5.   Εκθέσεις
      
      Η Γραμματεία του ΟΑΣΕ και το Γραφείο UNDP Λευκορωσίας θα καταρτίζει τακτικά εκθέσεις, καθώς και μετά την ολοκλήρωση κάθε περιγραφείσας δραστηριότητας. Οι εκθέσεις θα πρέπει να υποβάλλονται στην ΥΕ το αργότερο έξι εβδομάδες από την ολοκλήρωση των σχετικών δραστηριοτήτων.
      6.   Εκτιμώμενο συνολικό κόστος του σχεδίου και χρηματοδοτική συνδρομή της ΕΕ
      
      Το συνολικό κόστος του σχεδίου ανέρχεται σε 1 680 000 ΕUR.